Il-Prim Ministru tal-Olanda Mark Rutte u tas-Slovakja Robert Fico għada se jkunu Malta għal taħdidiet mal-Prim Ministru Joseph Muscat. Il-laqgħat se jsiru fil-Berġa ta' Kastilja. Din hija l-ewwel laqgħa ta' dak magħruf bħala t- trio tal-Presidenza tal-Kunsill tal-Unjoni Ewropea li se tkun saret f'Malta, qabel ma pajjiżna jieħu f'idejh il-Presidenza f'Jannar li ġej. Skont it-Trattat ta' Lisbona, it- trio jfassal l-għanijiet u l-aġenda komuni dwar id-diversi suġġetti li jridu jiġu indirizzati mill-Kunsill fuq medda ta' sena u nofs. Skont dan il-programm kull wieħed mit-tliet pajjizi tat- trio jipprepara l-programm dettaljat fuq medda ta' sitt xhur. Wara li jintemmu t-taħdidiet, il-Prim Ministru Joseph Muscat flimkien ma' dak Olandiż Rutte mistennija jżuru l-faċilità l-ġdida li l-kumpanija Olandiża Aviation Cosmetics qed tibni f'Ħal Safi.